
Šiauliai


Sprendimo projekto tikslas – pakeisti Atlyginimo už vaikų, ugdomų pagal ikimokyklinio
ir priešmokyklinio ugdymo programas, išlaikymą Šiaulių miesto savivaldybės švietimo įstaigose nustatymo tvarkos aprašą, patvirtintą Šiaulių miesto savivaldybės tarybos 2022 m. liepos 7 d. sprendimu Nr. T-304 „Dėl Atlyginimo už vaikų, ugdomų pagal ikimokyklinio ir priešmokyklinio ugdymo programas, išlaikymą Šiaulių miesto savivaldybės švietimo įstaigose nustatymo tvarkos aprašo patvirtinimo“ (toliau – Aprašas), atsižvelgiant į nevienodą priešmokyklinės grupės atlyginimo dydžio už produktus išsidėstymą mokyklose ir per mažą lopšelio grupės atlyginimo dydį už produktus.

Šiuo metu atlyginimas už vaikų, ugdomų pagal ikimokyklinio ir priešmokyklinio ugdymo programas, išlaikymą Šiaulių miesto savivaldybės švietimo įstaigose nustatomas, vadovaujantis Aprašu. 
Atsižvelgiant į pasikeitusias maisto produktų kainas ir į tai, kad darželio ir priešmokyklinės grupės atlyginimo dydis už produktus didėjo Lietuvos Respublikos socialinės paramos mokiniams įstatymo 7 straipsnio 2 dalyje nustatyta tvarka ir pagal Savivaldybės mero potvarkiu patvirtintus nemokamo maitinimo įkainius, siūloma ne tik įrašyti realų, šiandien taikomą darželio ir priešmokyklinės grupės atlyginimo dydį už produktus, bet ir koreguoti lopšelio grupės atlyginimo dydį už produktus. Pusryčių ir vakarienės atlyginimo dydį siūloma sumažinti iki 0,60 euro (šiuo metu yra 0,61 euro) dėl patogumo taikant 50% lengvatą tokią teisę turinčioms šeimoms. Pusryčių ir vakarienės atlyginimo siūloma nedidinti, nes pagal produktų panaudojimą, atsižvelgiant į valgiaraščių kalkuliacines korteles, atlyginimas yra tinkamas. Pietų atlyginimo dydį siūloma padidinti iki 1,50 euro (šiuo metu yra 1,24 euro) dėl pasikeitusių maisto produktų kainų – atsižvelgiant į valgiaraščių kalkuliacines korteles, pietų atlyginimas yra per mažas. Siekiant, kad ateityje lopšelio, darželio ir priešmokyklinės grupės atlyginimo dydžio pasikeitimai būtų tolygūs, siūloma 12.2 papunktyje įrašyti papildomą pastabą: jei didėja darželio ir priešmokyklinės grupės atlyginimo dydis už produktus, lopšelio grupės atlyginimo dydis už produktus didėja ½ dalimi nuo pritaikytos darželio ir priešmokyklinės grupės procentinės dalies. Atsižvelgiant į vaikų amžiaus skirtumus ir sudarytus valgiaraščius skirtingo amžiaus vaikams ½ dalies nuo pritaikytos darželio ir priešmokyklinės grupės procentinės dalies lopšelio grupei pakanka.
Aprašo 12.2 papunktyje ir 14 punkte siūloma koreguoti maitinimų skaičių iki 3 maitinimų, nes mieste nebėra lopšelių-darželių, dirbančių ilgau nei 10 val. 30 min.
Bendrojo ugdymo mokyklose dirbančios priešmokyklinio ugdymo grupės organizuoja veiklą pagal Savivaldybės mero potvarkiu patvirtintus I (grupės veiklos trukmė  per dieną – 4 val.), II (grupės veiklos trukmė  per dieną – 6 val. 36 min.) ir III (grupės veiklos trukmė  per dieną – 10 val. 30 min.) modelius. Kadangi Aprašo 15 punkte nustatyta, kad Aprašo 11 ir 12 punktų nuostatos netaikomos bendrojo ugdymo mokyklose dirbančioms I ir II modelio priešmokyklinio ugdymo grupėms, už maitinimą šiose grupėse atsiskaitoma vadovaujantis Šiaulių miesto savivaldybės tarybos 2021 m. gruodžio 23 d. sprendimu Nr. T-504 „Dėl Maitinimo organizavimo švietimo įstaigose tvarkos aprašo patvirtinimo“ patvirtinto Maitinimo organizavimo švietimo įstaigose tvarkos aprašo 15 punktu, kuriame nustatomas  atlyginimo dydis už patiekalo gamybą 50 proc. atlyginimo už maisto produktus. Priklausomai nuo priešmokyklinių grupių vaikų pasirinkto maitinimų skaičiaus yra nevienodas atlyginimo dydis tarp I, II ir III modelio vaikų grupių. 
Siekiant suvienodinti atlyginimo dydį už produktus mokyklose dirbančioms priešmokyklinio ugdymo grupėms, organizuojančioms veiklą pagal Savivaldybės mero potvarkiu patvirtintus I, II ir III grupių modelius, siūloma 15 Aprašo punktą papildyti sakiniu:  Aprašo 12 punkto nuostatos netaikomos bendrojo ugdymo mokyklose dirbančioms priešmokyklinio ugdymo grupėms, organizuojančioms veiklą pagal Savivaldybės mero potvarkiu patvirtintą III modelį (grupės veiklos trukmė  per dieną – 10 val. 30 min.).       

Patvirtinus Aprašo pakeitimą, bus suvienodintas atlyginimo dydis už produktus mokyklose dirbančioms priešmokyklinio ugdymo grupėms, ikimokyklinio ugdymo įstaigose lopšelio grupėse atlyginimo dydis atitiks šiandienines maisto produktų kainas.

Priėmus sprendimą pasekmės teigiamos – patvirtintas Aprašo pakeitimas sudarys sąlygas patiekalų gamybai lopšelio grupėse pagal esamas maisto produktų kainas, bus vienodas atlyginimo dydis mokyklose dirbančioms priešmokyklinio ugdymo grupėms.
Neigiamų pasekmių nenumatoma.

Negaliojančiais teisės aktų nebus pripažinta.

Papildomų teisės aktų priimta nebus.

Sprendimui įgyvendinti reikės papildomų Savivaldybės biudžeto lėšų apie 1865,00 eurų per mėnesį (2024 m. už 4 mėn. reikalinga 7460,00 eurų suma) 50 ir 100 procentų atlyginimo už maitinimo paslaugas lengvatoms kompensuoti lopšelio grupių vaikams. 2024 m. kovo ir balandžio mėnesių duomenimis 50 procentų lengvatą gavo 51 – 52 lopšelių grupių vaikai, 100 procentų lengvatą gavo 125 – 127 vaikai.

Vadovaujantis Teisės aktų ar jų projektų antikorupcinio vertinimo metodika, parengta sprendimo projekto antikorupcinio vertinimo pažyma. 
Sprendimo projektą parengė Šiaulių miesto savivaldybės administracijos Švietimo skyrius. Tiesioginis rengėjas – Švietimo skyriaus vyriausioji specialistė Silva Sabaliauskienė, tel. 38 64 75. Projekto iniciatorius: Švietimo skyrius.

